b'\n_START_ARTICLE_\nPovest\n_START_PARAGRAPH_\nPovest je dalj\xc5\xa1e (srednje dolgo) ve\xc4\x8dinoma prozno literarno delo, ki je umetni\xc5\xa1ko manj pomembno. Opisuje predvsem zunanje dogodke, v katerih nastopa ve\xc4\x8d oseb, vendar pa pisatelja zanimata zlasti ena ali dve osebi, toda niti v \xc5\xbeivljenja teh se ne poglablja. Tudi narava ni va\xc5\xbena, vsa pripoved je usmerjena na zgodbo samo. Povest je napisana preprosto in nazorno. Konec je predvidljiv in navadno sre\xc4\x8den. Povest je namenjena preprostemu \xc4\x8dloveku. Sama zgodba pa navadno kratko\xc4\x8dasi in eti\xc4\x8dno vzgaja. Pisatelj to dose\xc5\xbee navadno tako, da ponazori kako misel z vzgledom iz \xc5\xbeivljenja ter nato moralno jedro doka\xc5\xbee z zgodbo. Po vsebini so povesti zelo razli\xc4\x8dne in raz\xc5\xa1irjene pri vseh ljudstvih._NEWLINE_Prvo slovensko izvirno povest Sre\xc4\x8da v nesre\xc4\x8di (1836) je napisal Janez Cigler. Druga klasi\xc4\x8dna slovenska povest pa je Levstikov Martin Krpan. Med ostalimi avtorji povesti pa so pri nas v ospredju \xc5\xa1e: Fran Erjavec (Ni vse zlato, kar se sveti), Janez Mencinger, Josip Jur\xc4\x8di\xc4\x8d (Sosedov sin), Fran Mil\xc4\x8dinski (Pti\xc4\x8dki brez gnezda), Fran Sale\xc5\xa1ki Fin\xc5\xbegar (Dekla An\xc4\x8dka), Ksaver Me\xc5\xa1ko, Ivan Prijatelj, France Bevk, Anton Ingoli\xc4\x8d, Mi\xc5\xa1ko Kranjec in drugi.'